Cul sburt de Acció Cultural del País Valencià e je stade presentade la iniziative di leç popolâr batiade “par une television cence frontieris”. I autôrs de iniziative, di fat, a proponin che intes comunitâts autonomis diferentis là che si fevele la stesse lenghe proprie si garantissi par leç la ricezion des emissions radiotelevisivis ta cheste lenghe. Daûr di cheste propueste e je la vicende de television catalane TV3 che par agns si à podût seguî ancje intal Paîs Valenzian in gracie dai trasmetidôrs tirâts sù di associazions ativis ta chê comunitât, ma che za di cualchi timp il guvier valenzian (tes mans dal PP) al è daûr a sierâ. Dut câs, di là dal câs specific de television catalane, la leç e permetarès ancje la ricezion des emissions de radiotelevision basche in Navare e di chê galiziane inte regjon dal Bierzo. Par che la iniziative di leç popolâr e rivi ae atenzion dal Parlament spagnûl e je bisugne di almancul mieç milion di firmis che a varan di jessi cjapadis sù dentri dai 24 di Març di chest an che al ven. La propueste e à za cjatât la poie di partîts politics (tant che Bloc Nacionalista Valencià, Esquerra Unida, Iniciativa del Poble Valencià, Esquerra Republicana e i Verts), sindacâts (tant che lis CCCO, la UGT e la Intersindical), associazions e fintremai di diviersis aministrazions locâls.
Font: Nationalia, 08/09/09; Món Divers, 09/09/09
fur_Latn fra_Latn